אלון אנגלי ( שם מדעי: .Quercus robur L) הוא עץ נשיר המגיע לגובה 24 מ' ויותר, נופו רחב ומעוגל, פירותיו בלוטים והוא נמנה עם משפחת האלוניים. המין אלון אנגלי מונה 4 תת-מינים הנפוצים באזורים הממוזגים מאירופה ועד איראן. מין זה נפוץ בשטחים נרחבים על פני אירופה ומערב אסיה ואף בגינון והוא בעל חשיבות כלכלית עצומה. בישראל אלון אנגלי משמש עץ ייעור ונוי. אלון אנגלי מובחן ממיני הבר והתרבות בישראל בכמה מאפיינים: הבלוט נישא על עוקצים דקים וארוכים וכשליש ממנו שקוע בספלול בעל קשקשים רעופים הדוקים. העלה נישא על פטוטרת קצרה והוא ובעל אונות בולטות ומעוגלות (ראה בתמונה).

ההבשלה של הבלוט נמשכת עונה אחת, במהלך 6 עד 8 חדשים לעומת מינים אחרים שבלוטיהם מבשילים במשך כ 18 חודשים.

העפצים בעץ האלון נגרמות על ידי הזחלים של מינים ממשפחת הצרעפציתיים (צרעות קטנות).

מאפיינים
--------

בלוט של אלון אנגלי שנישא על עוקץ ארוך
הענפים קירחים, העדשתיות פזורות וצורתם נקודה.

הלוואים נשירים. העלים דקים, על פי רוב קירחים, אבל בצעירותם בעלי שערות רכות בצידם התחתון. הם בעלי פטוטרת קצרה ובעלי 3 עד 7 אונות בולטות (העלים מפורצים ומעוגלות בכל צד). מתאר הטרף דמוי מרית, רחב בקודקוד והולך וצר כלפי הבסיס. בסיס הטרף מסתיים בשתי אוזניות.

הפרחים חד-מיניים, ירוקים ובעלי עטיף פשוט ושחלה תחתית.

הפרחים הזכריים ערוכים בעגילים דקים, העטיף גביעוני, בעל 4 עד 6 עלים, מספר האבקנים 4 עד 12.

הפרחים הנקביים בודדים או ערוכים בקבוצות קטנות היוצאות מחיק העלים הצעירים, העטיף גבעוני ובעל 5 או 6 אונות המעורות בשחלה.

השחלה תחתית, בעלת 3 מגורות, עטופה מבחוץ מעטפת של חפים (קשקשים) המתפתחים לספלול המעוצה של הפרי, שהוא מעטפת של חפים דמויי-קשקשים הדוקים.

מספר עמודי השחלה שלוש, כמספר מגורות השחלה. הביציות 2 בכל מגורה, מהן רק אחת מתפתחת לזרע.

הפרי (הבלוט) הוא אגוז בעל זרע אחד. נישא על עוקצים דקים שאורכם 2.5 עד 8 ס"מ. הבלוט דמוי ביצה או מוארך, אורכו כ-2.5 ס"מ, כשליש ממנו שקוע בספלול.

הספלול בעל קשקשים רעופים הדוקים.

אלון אנגלי משמש עץ ייעור ונוי, הוא צמח חצי-צל ואור מלא, עמיד בקרה ובשרב, רגיש למליחות. הוא מעדיף קרקעות כבדות ולחות: בהר בעמק ובשפלת של ישראל. הריבוי באמצעות זרעים בסתיו.

תמונות
------

* עלים בעלי אונות בולטות של אלון אנגליעלים בעלי אונות בולטות של אלון אנגלי
* אלון אנגלי כעץ גינון בקריית שמונהאלון אנגלי כעץ גינון בקריית שמונה
* גזע של אלון אנגליגזע של אלון אנגלי
* בלוט פתוח של אלון אנגליבלוט פתוח של אלון אנגלי
* בלוט של אלון אנגליבלוט של אלון אנגלי
* עדשתיות וניצנים של אלון אנגליעדשתיות וניצנים של אלון אנגלי
* מצבים של עפציםמצבים של עפצים
* עפץ של אלון אנגליעפץ של אלון אנגלי
* עפץ מחורר של אלון אנגליעפץ מחורר של אלון אנגלי
* זוג עפצים של אלון אנגליזוג עפצים של אלון אנגלי
* עפץ דמוי כדור קוצני של אלון מצויעפץ דמוי כדור קוצני של אלון מצוי

קישורים חיצוניים
----------------

ויקישיתוף מדיה וקבצים בנושא **אלון אנגלי** בוויקישיתוף
* אלון אנגלי, באתר אנציקלופדיה בריטניקה (באנגלית)

הערות שוליים
------------

1. ↑  אלון אנגלי באתר הרשימה האדומה של IUCN
2. ↑  .Quercus robur L, POWO plants of the World Online. Published on the Internet
3. ↑  .Quercus robur L, WFO: World Flora Online. Published on the Internet
4. 1 2  א. פאהן, ד. הלר, מ. אבישי, **מגדיר לצמחי התרבות בישראל**, תל אביב: הוצאת הקיבוץ המאוחד, 1998, עמ' 84 עד 85, 88
5. ↑  משה שטרנליכט, עזריה אלון (ע), **החי והצומח של ארץ ישראל**, רמת גן: משרד הבטחון - ההוצאה לאור, החברה להגנת הטבע, 1989, עמ' 323-325

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548267005171
* BnF: cb123953078 (data)
* GND: 4128387-9
* LCCN: sh85043922
* NKC: ph114370

 |